Lakiesityksen tavoitteena on antaa poliisille vastaavanlaiset tiedonsaantioikeudet kuin tullilla ja rajavartiolaitoksella.

Hallituksen lakiesitys poliisin oikeudesta saada matkustajarekistereiden tietoja on lähetetty lausuntokierrokselle, kertoo sisäministeriö tiedotteessaan.

Ministeriön mukaan poliisi tarvitsee tietoja rikosten estämiseksi, selvittämiseksi ja syytteeseen saattamiseksi sekä etsintäkuulutettujen tavoittamiseksi. Toimijalle, joka ei pyynnöstä huolimatta luovuta tietoja poliisille, voitaisiin asettaa uhkasakko.

Voimassa olevan lainsäädännön mukaan tullilla ja rajavartiolaitoksella on oikeus saada tietoja matkustajaa ja kulkuneuvon henkilökuntaa koskevista rekistereistä rikosten ehkäisyä ja tutkintaa varten.

Poliisilla ei ole suoraa pääsyä matkustajatietoihin. Hankkeen tavoitteena on saada poliisille yhtäläiset oikeudet tietojen saantiin tullin ja rajavartiolaitoksen kanssa.

Esitys on tarkoitus antaa eduskunnalle tänä keväänä. Lausuntokierros kestää 5. toukokuuta saakka.